nationalbanken+andreas


 * Nationalbanken har ansvaret for pengepolitikken i Danmark. Nationalbanken fører pengepolitik ved at fastsætte de pengepolitiske renter, der består af diskontoen, foliorenten, udlånsrenten og indskudsbevisrenten. Renterne fastsættes af Nationalbankens direktion og kan ændres efter behov på et hvilket som helst tidspunkt. Nationalbankens renter er afgørende for de korte renter på pengemarkedet samt for pengeinstitutternes ind- og udlånsrenter over for kunder.

 Danmark fører fastkurspolitik over for euroområdet. Det betyder, at penge- og valutapolitikken er indrettet efter at holde kursen på danske kroner stabil over for euro. Hovedformålet med pengepolitikken i euroområdet er at fastholde stabile priser, dvs. undgå inflation. Ved at holde kronens kurs stabil over for euro, skabes også en ramme for lav inflation i Danmark.

 Nationalbanken kan påvirke kronekursen ved at ændre de pengepolitiske renter. Når Nationalbanken forhøjer sine renter i forhold til Den Europæiske Centralbanks (ECBs) renter, vil kronen have en tendens til at blive styrket. Når Nationalbanken i stedet nedsætter sine renter i forhold til ECBs renter, vil kronen have en tendens til at blive svækket.

 På kort sigt kan Nationalbanken holde kronekursen stabil ved at købe og sælge valuta på markedet. Når Nationalbanken sælger valuta (og køber kroner), vil kronen have en tendens til at blive styrket. Når Nationalbanken køber valuta (og sælger kroner), vil kronen have en tendens til at blive svækket.

 Under rolige forhold på valutamarkedet indebærer fastkurspolitikken, at Nationalbanken ændrer sine renter i takt med ECB. I en situation med pres opad eller nedad på kronen eller vedvarende indstrømning eller udstrømning af valuta ændrer Nationalbanken ensidigt sine renter for at stabilisere kronekursen.

 Der er en klar fordeling af ansvaret i den økonomiske politik. Nationalbanken skal med pengepolitikken alene sørge for, at kursen på danske kroner holdes stabil over for euro. Regeringen indretter finanspolitikken og den øvrige økonomiske politik efter at stabilisere den økonomiske udvikling og i overensstemmelse med fast valutakurs. ||